เร่งรัดสร้างเขื่อนคลองลาดพร้าว หากผู้รับเหมาไม่สามารถดำเนินการตามกรอบระยะเวลาได้คงต้องให้ยุติสัญญา
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวภายหลังลงพื้นที่เยี่ยมประชาชนในโครงการบ้านมั่นคง ริมคลองเปรมประชากร เขตจตุจักร ว่า วันนี้เป็นการลงพื้นที่เขตจตุจักร ซึ่งเป็นเขตที่มีการร้องเรียนผ่านระบบทราฟฟี่ฟองดูว์มากที่สุด แต่ก็เป็นเขตที่ได้รับการแก้ไขปัญหามากที่สุดเช่นกัน พิสูจน์ให้เห็นว่าการนำระบบมาใช้มีประโยชน์ลดขั้นตอนทางเอกสาร เจ้าหน้าที่สามารถรับเรื่องและนำไปแก้ไขได้ทันที ซึ่งเรื่องที่ร้องเรียนเข้ามามากที่สุดคือ น้ำท่วม ซึ่งเป็นผลมาจากคลองลาดพร้าวที่ยังสร้างเขื่อนไม่เสร็จทำให้ไม่สามารถขุดลอกได้ ซึ่งทาง กทม. ได้ทำการเร่งรัดไปแล้ว หากผู้รับเหมาไม่สามารถดำเนินการตามกรอบระยะเวลาได้คงต้องให้ยุติสัญญาแล้วหาผู้รับเหมารายใหม่ โดยจะขอดูในรายละเอียดข้อกฎหมายก่อน ขณะที่การดำเนินการโครงการมั่นคง ต้องชมว่ารัฐบาลทำได้ดีที่เอาชุมชนขึ้นจากคลองมาอยู่บ้านมั่นคง เห็นได้ว่าคุณภาพชีวิตประชาชนดีขึ้น และทาง กทม. จะช่วยเข้ามาช่วยเจรจาและจัดตั้งสหกรณ์ นอกจากนี้ ยังมีเรื่องที่ กทม. ต้องลงไปดูแลเพิ่ม ทั้งความพร้อมของถังดับเพลิงในชุมชน ปัญหาถนนเรียบทางรถไฟ การตรวจสถานบริการ ความปลอดภัยของเด็กนักเรียน รวมถึงการประสานข้อมูลระหว่างหน่วยงานแบบไร้ลอยต่อผ่านระบบออนไลน์และการปรับปรุงขั้นตอนการขอภาพจากกล้อง CCTV ให้แล้วเสร็จภายใน 24 ชั่วโมงผู้ว่าราชการกรุงเทพมหานคร ยังกล่าวถึงการการจัดระเบียบสายสื่อสารว่า คงมีความชัดเจนขึ้นหลังการประชุมกับนายชัยวุฒิ ธนาคมานุสรณ์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) บริษัท โทรคมนาคมแห่งชาติ จำกัด (มหาชน) หรือเอ็นที และกรุงเทพมหานคร ในวันพรุ่งนี้